अजवाइन भरा ट्रक पकड़ा, जुर्माना वसूला
गुजरात के जामनगर से अजवाइन भरकर निकला एक ट्रक इंदौर के लिए निकला। लेकिन वह नीमच में स्टेशन रोड के समीप दुदरसी का खेत क्षेत्र में व्यापारियों के गोदाम पर पहुंच गया। ट्रक को खाली करने की तैयारी हो रही थी। सूचना पर वाणिज्यिककर विभाग के एसीटीओ एसएस चुंडावत टीम के साथ पहुंचे और ट्रक चालक से पूछताछ कर कागजात जब्त किए।
टैक्स चोरी रोकने तथा बिना बिल्टी के सामान परिवहन करने वाले वाहन चालाकों पर वाणिज्यिककर विभाग द्वारा रतलाम रेंज डिप्टी कमिश्नर आरके तिवारी के निर्देश पर कार्रवाई की जा रही हैं। सहायक वाणिज्यिककर अधिकारी चुंडावत को अजवाइन से भरा ट्रक (एमपी 44 एचए 0193) इंदौर जाने की जगह नीमच में खाली होने की जानकारी मिली। शाम को ट्रक दुदरसी के खेत में गोदाम के सामने खड़ा था। अधिकारियों की गाड़ी देख ड्राइवर को छोड़ सभी लोग भाग गए।
अधिकारियों से ड्राइवर से बिल-बिल्टी सहित अन्य दस्तावेज पंचनामा बनाकर जब्त कर लिए। एसीटीओ चुंडावत ने बताया जावद के रजत ट्रांसपोर्ट के ट्रक में करीब 3 लाख रुपए का अजवाइन भरा हुआ था। बिल, बिल्टी इंदौर के अग्रवाल ग्रुप उद्योग के नाम से थे। धारा 57 (5) के तहत कार्रवाई कर करीब 41 हजार रुपए टैक्स व दो गुना पेनल्टी वसूलने के बाद ट्रक को इंदौर रवाना किया।
hin_Deva hin_Deva hin_Deva hin_Deva